钦定古今图书集成/理学汇编/文学典/第070卷 > 张景
## 钦定古今图书集成/理学汇编/文学典/第070卷 > 张景

按《湘山野录》：“张晦之景，以古学尚气义，走河朔，与冀
州一侠少游。后侠者不轨，事败，景亦连继捕之甚急，
遂改姓名李田，遁窜四海，所至即题曰：‘我非东方儿
木子也，不是牛耕土田也。欲识我踪迹，一气万物母’。”
盖景尝撰《河东柳先生集序》，破题曰：“一气万物之母
也”，世尽知之。景所以遍题者，亦欲导于知己。简寂观
道士陈履常，善奏章，能游神于冥寞。景以李田姓名
谒之，求奏一章，以决休否，陈许之。一夕，天虚夜清，冠
简精恪，自初夜抱章，俯伏于露坛，后夜方起，起忽谴
之曰：“阴冥之事，尔尚欺之，况人间乎？吾上及三清，下
逮九幽，阅籍无李田者，子以欺阴，固无休征矣。”景终
于一散官，寿不五十。陈康肃尧咨知荆南，怜其道穷，
为葬于龙山。落庐在荆江之沲阴，枯桑废田，子孙凋
零，尽为渔樵佣估。嗟哉！陆鲁望所谓“莫倚文章庇子
孙。”集三十卷行于世。